
המכון לקולות העם היהודי
מערך למפגש בכיתה

רציונל-
שבוע התפוצות מזמין את התלמידים לעסוק ביהדות העולם מזוויות שונות. במסגרתו, מוצע מפגש המתבסס על מפגש אנושי עתיר סיפורים אישיים. 
המפגש יצור חיבור ראשוני של התלמידות והתלמידים לעם היהודי בתפוצות. באמצעות סיפורים אותנטיים המגיעים מנקודת מבט אישית יתחזק הקשר בין התלמידים לבין יהדות התפוצות. 
לפיכך, מהלך השיעור מבוסס על הסיפור האישי שלכם. שימו לב כי למערך מצורפת מצגת מלווה שביכולתכם לערוך, להכניס תמונות, סרטונים, שירים וכל דבר שיעזור לכם לספר את הסיפור שלכם. אתם מוזמנים גם להביא חפץ או עזרים ויזואלים נוספים.
נסו לאורך המפגש, לייצר שיחה עם התלמידים, לשאול אותם שאלות,  ולערב אותם בסיפור (יש הצעות לשאלות לאורך המערך).

מהלך השיעור-

הצגה עצמית – סיפור ילדות (5 דקות)
נסו לחשוב על אירוע או רגע בו הרגשתם שאתם יהודים. (ארוחת חג בבית של סבא וסבתא , חוויה שקרתה בבית הכנסת או בסופר השכונתי, מחשבות שהתעוררו בכם בעקבות איזה מפגש או פשוט שגרה יומיומית שתאמה את המקום ממנו באתם). בחרו סיפור מפתיע, שיכול לייצר עניין וידגים לתלמידים שהגעתם ממדינה אחרת.

מה זה בכלל יהדות התפוצות? (10 דקות)
אחרי הסיפור נסביר שבאמת כמו שאנחנו לא נולדנו בישראל, כך יש עוד הרבה יהודים שחיים במדינות שונות בעולם. שנים רבות לפני הקמת המדינה הקיום היהודי היה כולו בתפוצות. וגם כיום יש הרבה קהילות יהודיות שאמנם אכפת להן מישראל אבל הם חיות במדינות אחרות ומגוונות. 
· נשאל את התלמידים: 
למי מכם יש משפחה מחוץ לישראל? 
האם יש בכתה ילדים שלא נולדו בישראל? או שההורים לא נולדו בישראל?









הקהילה בה גדלתי (10 דקות) – 
בשלב הזה נרצה להעמיק את ההיכרות אתכם ועם הקהילה בה גדלתם. מה גודל הקהילה? מהי שגרת החיים היהודיים בתוכה. איך נראה יום של בני נוער בקהילה? מנהגים מיוחדים, תנועות נוער, וכו'. 
סיפור שמתאר את היופי של הקהילה ואולי גם סיפור על האתגרים החבויים בחיים בתפוצות.

נקודת מפגש עם ישראל (10 דקות) –
ספרו על נקודת המפגש שלכם עם החברה הישראלית: הירידה שלכם מהמטוס בפעם הראשונה שהגעתם לארץ, מה היה שונה ומה דומה ממה שאתם מכירים? מה הכי הפתיע אתכם? מה היה הכי מרגש עבורכם? וגם מה היה הכי מוזר ואולי אפילו מתסכל. זהו שלב חשוב מאד כדי שהתלמידות והתלמידים יבינו כמה חשוב הקשר בין הקהילות בישראל ובתפוצות וגם את האחריות שמוטלת על כתפיהם. 

פעילות חווייתית מהקהילה שלי (10 דקות)
זוהי הזדמנות שלכם ללמד את התלמידים קצת מהתרבות המקומית שממנה הגעתם. 
· הנה כמה דוגמאות עבורכם:
מילים משפת האם, סלנג מקומי
משחק קבוצתי שאותו הייתם משחקים כילדים 
שיר או משחק מתנועת הנוער
שיר ילדים שעליו גדלתם
ניתן להכין חידון על הקהילה היהודית שלכם בKahoot או להראות סרטון.

סיכום  (5 דקות)
לסיום נאמר תודה לכולם על ההשתתפות ונעודד אותם לשמור על קשר עם יהדות העולם וגם לחזור הביתה ולשאול את ההורים שלהם שאלות על קרובי משפחה שאולי חיים בתפוצות גם כיום.


תודה מיוחדת לד"ר נגה כוכבי ממנהלת אגף תפוצות במשרד החינוך
ואילה דקל ראשת הישיבה החילונית של בינ"ה על ייעוץ ועריכה

